用元韻答詹望之
作者：王炎
朝代：宋

paragraphs: 隨牒久浮食，弛擔來卜居。
鷦鷯一枝足，不羨飛天池。
盥濯朱墨手，拂蠹理故書。
識字非子雲，下帷慚仲舒。
第喜宦情薄，未解歸思紆。
對境有喧寂，即理無成虧。
動以靜爲根，輪柅常相須。
捷徑易傾覆，夷途固逶遲。
巷南有廛隠，白玉不受緇。
熟視眉睫間，容色常穆如。
伯仲吹箎塤，北堂奉期頤。
時亦踏街塵，意馬不外馳。
見我床頭易，信我殊不癡。
喜言雖溢美，老眼眩色絲。
相期到妙處，不止奚囊詩。